**CĂLĂTOR ÎN TIMP**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mă cuprinde-n braţe un amar pustiu,

Dănţuieşte-n clipă lacrima tăcerii

Din trecutu-n care vreau şi eu să fiu

Călător ce bate la poarta uitării.

Îmi pun în desagă floarea sângerândă

A iubirii calde pentru ce a fost

Şi pornesc în lume, ca o grea osândă,

Să deschid portiţa unui adăpost.

Ninge peste soartă si ne mai ucide

Ignoranţa lumii umflată pompos

Ce presară zilnic cuvinte acide

Îmbrăcate-n straiul tragic-siropos.

Trec pe la Tagore şi adăst o clipă

În căsuţa-i simplă, cu lutul pe jos,

Unde raţiunea, printre nuferi, strigă

Să priveşti în tine, că eşti luminos.

Mă reped în grabă să ajung pe seară

Să beau cupa vieţii cu gustul amar

În grădina-n care, cu a lui comoară,

Sfideaza pustiul profetul Omar.

Ceaţa-ncet se lasă ca o pâclă vie

Răscolind fantasme în decor obscur

Când îl văd pe Poe ţinând o făclie

Şi păzit de corbul care zboară-n jur.

Freamătă durerea-n floarea de cucută

Când Socrate-apare păşind gânditor,

Platon e la dreapta-i şi cu el discută

Despre-a lumii taină şi de viitor.

Noaptea-i pe sfârşite şi în cer răsună

Clopoţei zburdalnici cu argint de stea

Şi revin acasă purtând o cunună

De perle ascunsă în desaga mea.

Cerul îl pictează zorii în văpaie

Şi miroase-n casă a dor înfrunzit

Când raze răsfiră perlele-n odaie...

Intră şi le-admiră, trecător grăbit!

Iar pe masă-mi şade pâinea de cuvinte

Cu felii de slove, luminate sfânt,

Şi eu, visătorul, înverzind cuminte,

Îmi trec peste harpă palmele de vânt...

05.09.2015